**Standardavtale for utlevering og bruk av nummeropplysningsinformasjon til nummeropplysningsvirksomhet**

**1. Innledende bestemmelser**

<telkoleverandør>, som tilbyder av offentlig telefontjeneste (ekomtilbyder), plikter å gjøre nummeropplysningsinformasjon tilgjengelig for tilbydere av nummeropplysningsvirksomhet.

Nummeropplysningstilbyder kan kun benytte mottatt nummeropplysningsinformasjon for å tilby nummeropplysningstjeneste.

Denne avtalen med vedlegg regulerer partenes rettigheter og plikter ved utlevering og bruk av ekomtilbyderens kundedata til nummeropplysningsformål, jf ekomloven § 12-5 og ekomforskriften §§ 4-14, og 9-3, men også delregulert i forskriftens §§ 4-2 og 4-6)

Partene skal gjøre seg kjent med samt etterleve de til enhver tid gjeldende offentligrettslige regler av betydning for denne avtalen, som for eksempel ekom- og personvernreguleringen.

**2. Partene**

Avtalen er inngått mellom <telkoleverandør>, org.nr. XXXXXXXXX, og nummeropplysningstilbyder <Firmanavn>, org.nr XXXXXXXXX (heretter kalt Nummeropplysningstilbyder).

Nummeropplysningstilbyder innestår for at selskapet har rett til å kreve opplysningene fra ekomtilbyderen, jf. lov 13. desember 2024 nr. 76 om elektronisk kommunikasjon (ekomloven) § 12-5 og forskrift 20. desember 2024 nr. 3410 om elektroniske kommunikasjonsnett og elektroniske kommunikasjonstjenester (ekomforskriften) §§ 4-14 og 9-3.

Nummeropplysningstilbyder skal sikre at opplysningstjenesten er i overensstemmelse med personvernreguleringen og at det ikke gis opplysninger i strid med taushetsplikt, jf. ekomforskriften. § 9-3, siste ledd. Se også punkt 3 under.

**3. Taushetsplikt**

Partene plikter å bevare taushet om konfidensielle opplysninger og bedriftshemmeligheter som de i forbindelse med gjennomføringen av avtalen måtte bli kjent med. Slike opplysninger skal kun brukes i den utstrekning det er nødvendig for gjennomføringen av avtalen, og, etter anmodning fra den annen part, returneres eller ødelegges ved avtalens opphør.

**4. Definisjoner**

*Nummeropplysningsinformasjon* er datasettet med opplysninger om sluttbrukere, og evt. brukere, som benyttes for å tilby nummeropplysningstjeneste og som er omfattet av ekomtilbyderens utleveringsplikt, som hjemlet i ekomloven og ekomforskriften.

*Nummeropplysningstjeneste* eret offentlig tilgjengelig trykt eller elektronisk system med informasjon om sluttbrukere (nummeropplysningssystem) som bare kan benyttes til søk etter informasjon på grunnlag av brukerens navn, adresse, telefonnummer for ekomtjenester, som er omfattet av utleveringsplikten i ekomloven og ekomforskriften.

*Nummeropplysningsvirksomhet* er næringsvirksomhet som er nødvendig for å produsere, tilby, levere, feilrette, vedlikeholde og/eller utvikle nummeropplysningstjeneste. Nummeropplysningsvirksomhet omfatter ikke verdiøkende virksomhet i egen eller andres salgs- og markedsføringsøyemed til annen bruk enn nummeropplysning.

Nummeropplysningsinformasjon skal tilbys på en slik måte at den er kjent og enkelt tilgjengelig for alle.

**5. <telkoleverandør>s plikter**

<telkoleverandør> skal gjøre tilgjengelig de data som følger av krav i gjeldende regulering. Se ekomforskriften § 9-3, 2. ledd. <telkoleverandør> plikter av dette også å *ikke* utlevere data til aktører som benytter dataene til andre formål.

<telkoleverandør> skal *ikke* gjøre tilgjengelig informasjon om navn, nummer eller adresse om sluttbruker som har reservert seg mot utlevering av slik informasjon eller inngått avtale om hemmelig nummer. Ved full reservasjon mot utlevering av nummeropplysningsinformasjon vil ikke noen deler av datasettet om sluttbrukeren bli utlevert. Ved delvis reservasjon mot utlevering av adresse, vil ikke opplysning om sluttbrukerens adresse bli utlevert.

For å sikre kvalitet i forhold til kravene i ekomforskriften § 9-3 syvende ledd og GDPR artikkel 5 bokstav d, skal oppdaterte data normalt gjøres tilgjengelig én gang per virkedag i elektronisk form som masseopplysninger og være i samsvar med standard ISO 8859-1.

I unntakstilfeller kan det avtales annen oppdateringsfrekvens, som i tilfeller der det er et begrenset antall endringer.

I tillegg skal <telkoleverandør>, minst én gang per måned, gjøre en fullstendig liste over nummeropplysningsinformasjon tilgjengelig for Nummeropplysningstilbyder.

Informasjonen gjøres tilgjengelig på den måte og i det format som fremgår av vedlegg 1.

Tilbyder kan på sine hjemmesider informere hvilke nummeropplysningsaktører det utleveres nummeropplysningsinformasjon til.

<telkoleverandør> står fritt til å benytte underleverandører for oppfyllelse av sine plikter etter avtalen.

**6.**  **Nummeropplysningstilbyders plikter**

Nummeropplysningstilbyders behandling og utlevering av nummeropplysningsinformasjon skal være i samsvar med de vilkår og begrensninger som følger av avtalen og det til enhver tid gjeldende regelverk.

Dokumentasjon av Nummeropplysningstilbyders nummeropplysningstjeneste, , skal presenteres som en del av denne avtalen, i vedlegg 2, slik at det er uten rimelig tvil at dataene benyttes til nummeropplysningstjeneste(r) og det alene. «Sjekkliste for inngåelse av utleveringsavtale nummeropplysning» vil inngå i denne dokumentasjonen. Ved store endringer som avviker fra det som er dokumentert og som kan påvirke avtaleforholdet og grunnlaget for vurderingen av utleveringsplikten skal <telkomleverandør> underrettes og vedlegg 2 oppdateres.

Nummeropplysningsinformasjonen skal ikke kombineres med annen informasjon eller datasett levert av andre med formål om å benytte opplysningene til andre formål enn nummeropplysningsvirksomhet.

Endring av datasett som mottas fra tilbyder skal være forbeholdt kvalitetsforbedringer (sjekk mot folkeregister, døderegister el.) og ikke relatert til å skape nye datasett som trenger samtykke fra sluttbruker etter gjeldende personvernregelverk

Nummeropplysningstilbyder skal ikke sammenstille opplysning om hvilken tilbyder av offentlige telefontjeneste (ekomtilbyder) sluttbruker er tilknyttet.

Ved uenighet om berettigelse av kontroll kan eventuelt avslag om kontroll klages inn til Nasjonal kommunikasjonsmyndighet.

Nummeropplysningstilbyder skal, med samme frekvens som avtalt i punkt 5, og normalt innen utgangen av neste virkedag, oppdatere sin database basert på tilgjengeliggjort oppdatert nummeropplysningsinformasjon. Dette innebærer at opplysninger som er nyoppføringer skal inkluderes, endringer oppdateres, og opplysninger som er markert som sletting, skal fjernes fra databasen og andre systemer hos Nummeropplysningstilbyder. Endring av opplysninger markert som sletting skal slettes ved første oppdatering.

Nummeropplysningsaktør skal foreta en fullstendig gjennomgang og oppdatering av sin database ved bruk av komplette datasett som tilgjengeliggjøres minst én gang hver måned, ref punkt 5. 3. ledd i denne avtalen.

Dersom Nummeropplysningstilbyder stanser eller på annen måte avvikler sin nummeropplysningsvirksomhet, skal <telkoleverandør> straks informeres og bruk av utlevert nummeropplysningsinformasjon opphører og slettes umiddelbart.

Dersom sluttbruker tar kontakt direkte med Nummeropplysningstilbyder for å endre opplysninger om seg selv, skal Nummeropplysningstilbyder gjøre sluttbruker oppmerksom på at vedkommende må kontakte <telkoleverandør> dersom endringen ønskes gjennomført for alle nummeropplysningsvirksomheter.

**7. Overdragelse av rettigheter**

Nummeropplysningstilbyder har *ikke* rett til å videreselge eller på annet grunnlag utlevere hele eller vesentlige deler av den samlede nummeropplysningsinformasjonen eller database, som informasjonen inngår som del av, til andre.

Rettigheter og forpliktelser etter avtalen kan ikke overdras eller på noen måte overføres til andre uten <telkoleverandør>s skriftlige forhåndssamtykke. Slikt samtykke kan ikke nektes uten saklig grunn.

**8. Pris, fakturering og betalingsfrist**

Telkomleverandør kan kreve dekket kostnadsorientert pris jf. ekomlov § 12-5 og ekomforskrift § 9-3.

Ekomloven § 12-5, annet ledd, lyder:

*Informasjon etter første ledd skal stilles til rådighet for nummeropplysningsvirksomhet som tilbyr offentlig tilgjengelige nummeropplysningstjenester på en objektiv og ikke-diskriminerende måte og til kostnadsorientert pris, og skal oppdateres fortløpende. Nummeropplysningsvirksomhet omfatter ikke verdiøkende virksomhet i egen eller andres salgs- og markedsføringsøyemed til annen bruk enn offentlig nummeropplysningstjeneste.*

Nkom kan kreve dokumentasjon for at prisen er kostnadsorientert, jf ekomforskriften § 9-3, sjette ledd:

*Nasjonal kommunikasjonsmyndighet kan kreve at tilbyder av nummerbasert person-til-person-kommunikasjonstjeneste dokumenterer at prisen for informasjonen som stilles til rådighet etter andre ledd er basert på faktiske kostnader.*

Prisen er eks. mva. Fakturering skjer forskuddsvis på årlig basis med en betalingsfrist 30 dager etter fakturadato.

**9. Plikter og rettigheter etter personopplysningsloven**

<telkoleverandør> innsamler, registrerer, behandler nødvendig nummeropplysningsinformasjon om egne sluttbrukere for å levere avtalte ekomtjenester til sluttbrukere samt for å etterleve lovpålagtkrav om utlevering av slik informasjon til nummeropplysningsvirksomhet.  
  
Nummeropplysningstilbyder mottar nummeropplysningsinformasjon fra <telkoleverandør> til formålet nummeropplysningsvirksomhet. Nummeropplysningstilbyder har en selvstendig plikt etter personvernforordningen art 5 litra a til å sikre at opplysningene er tilstrekkelige korrekte og oppdaterte for nummeropplysningsformål.

Partene er enig om at begge parter er behandlingsansvarlig på selvstendig grunnlag for sin respektive bruk av nummeropplysningsinformasjonen, etterlevelse av personvernreglene, herunder de registrertes rettigheter som for eksempel rett til å få rettet eller slettet nummeropplysningsinformasjon om seg hos begge parter.

Partene har en selvstendig plikt til å sikre oppfyllelse av krav pålagt behandlingsansvarlige i eller i medhold av personopplysningsloven. Datatilsynet er tilsyns- og kontrollmyndighet for etterlevelse av personopplysningsloven i Norge.

Plikter og rettigheter etter denne avtale innskrenker ikke sluttbrukers rettigheter fastsatt i eller i medhold av personopplysningsloven.

**10. Mislighold**

Den part som vil gjøre gjeldende at det foreligger mislighold av avtalen, plikter å informere den annen part skriftlig uten ugrunnet opphold etter at parten har fått kjennskap til misligholdet. Partene skal snarest komme sammen og drøfte saken for å søke å komme frem til en løsning.

Dersom drøftelser mellom partene ikke fører frem, kan hver av partene bringe spørsmålet/saken inn for Nasjonal kommunikasjonsmyndighet (Nkom) og/eller domstolene.

Ingen av partene skal anses å ha misligholdt sine forpliktelser etter denne avtalen i den utstrekning parten kan godtgjøre at situasjonen skyldes force majeure. Den part som vil påberope seg force majeure, skal straks gi den annen part skriftlig varsel om dette. Dersom et force majeure-tilfelle varer eller antas å ville vare ut over en periode på 60 dager, skal hver av partene ha rett til å heve avtalen med øyeblikkelig virkning ved å gi den annen part skriftlig varsel.

Den part som misligholder sine forpliktelser etter denne avtalen, har rett og plikt til å avhjelpe misligholdet. Tiltak for å avhjelpe misligholdet skal iverksettes uten ugrunnet opphold og avhjelp skal ha funnet sted innen rimelig tid.

Avhjelper ikke Nummeropplysningstilbyder vesentlig mislighold innen rimelig tid, har <telkoleverandør> rett til å stanse utleveringen av nummeropplysningsinformasjon inntil misligholdet er avhjulpet.

Dersom Nummeropplysningstilbyder benytter nummeropplysningsinformasjonen til annet enn nummeropplysningsvirksomhet, har <telkoleverandør> rett til straks å stanse utleveringen av nummeropplysningsinformasjon. Stans av utleveringen etter dette punktet er uten betydning for betalingsplikten etter punkt 8. Se også punkt 12, siste ledd om ansvar og erstatning.

Misligholder Nummeropplysningstilbyder sin betalingsforpliktelse, kan <telkoleverandør> kreve renter etter lov 17. desember 1976 nr. 100 om renter ved forsinket betaling.

**11. Heving og konsekvenser av heving**

Dersom en av partene vesentlig misligholder plikter etter avtalen, har den annen part rett til å heve avtalen med umiddelbar virkning.

Nummeropplysningstilbyders bruk av utlevert/ tilgjengeliggjort nummeropplysningsinformasjon skal i slike tilfeller opphøre umiddelbart. Nummeropplysningstilbyder skal umiddelbart sørge for at all utlevert nummeropplysningsinformasjon slettes eller returneres og varsle <telkoleverandør> skriftlig om at slettingen er fullført.

En part har rett til å heve avtalen med umiddelbar virkning dersom den annen part innstiller sine betalinger, innleder gjeldsforhandlinger eller det åpnes konkurs.

**12. Ansvar og erstatning**

Hver av partene er forpliktet til å erstatte det direkte tapet en part påføres som følge av den annen parts mislighold. Ansvaret for direkte tap er, når dette ikke skyldes grov uaktsomhet eller forsett, begrenset oppad til kr. 100 000 for hvert enkelt tilfelle.

Partene er kun ansvarlig for indirekte tap, herunder driftstap, tap av data og avsavnstap, som følge av mislighold av denne avtale når dette skyldes grov uaktsomhet eller forsett.

Nummeropplysningstilbyder er erstatningsansvarlig for bruk av nummeropplysningsinformasjonen til annet enn nummeropplysningsvirksomhet i samsvar med alminnelige kontraktsrettslige prinsipper og gjeldende norsk rett forøvrig. Ansvarsbegrensningen kommer ikke til anvendelse i slike tilfeller. Likeså gjelder om <telkoleverandør> urettmessig tilbakeholder nummeropplysningsinformasjon.

Reglene i kapittel 8 i personvernforordningen (GDPR) gjelder uavhengig av det ovenstående.

**13. Inntreden i krav fra tredjepart**

Dersom tredjepart fremmer krav mot den ene parten som kan føres tilbake til den annen parts brudd på tredjeparts rettigheter i forbindelse med gjennomføringen av denne avtale eller sistnevnte parts virksomhet forøvrig, skal sistnevnte part for egen kostnad ivareta førstnevnte parts interesser og forøvrig holde førstnevnte part skadesløs. Ansvarsbegrensningen kommer ikke til anvendelse i slike tilfeller.

Partene skal, uten ugrunnet opphold, gjensidig varsle hverandre om slike krav og gi den part som skal holde den annen part skadesløs rett til å tre inn i kravet som om kravet var rettet direkte mot denne. Den part som skal holdes skadesløs forplikter seg til å samarbeide med den annen part for den annen parts kostnad og til ikke å gjøre noen innrømmelser på vegne av den annen part overfor tredjepart. For øvrig gjelder avtalens punkt om avhjelp, heving og erstatning tilsvarende så langt disse passer.

Dersom <telkoleverandør> innen rimelig tid retter årsaken til forsinket, feil eller mangelfull tilgjengeliggjøring av nummeropplysningsinformasjon, er <telkoleverandør> ikke erstatningsansvarlig. Dette gjelder ikke ved forsett eller grov uaktsomhet.

**14. Endringer i avtalen**

Hver av partene kan kreve reforhandling med sikte på endring av avtalen når endrede forhold tilsier det, for eksempel om kostnadene ved overføring av nummeropplysningsinformasjon er blitt vesentlig høyere eller lavere, tekniske eller andre forhold tilsier endring i utleveringsrutinene, eller om de regulatoriske rammebetingelsene er blitt endret.

Alle endringer og tillegg til avtalen skal avtales skriftlig og må undertegnes av bemyndiget person fra hver av partene, samt inntas i endringsprotokoll i vedlegg 4.

**15. Markedsføring**

Dersom en av partene ønsker å benytte den annen parts navn, varemerke, logo, produkter, tjenester og lignende i markedsføringen av sine produkter og tjenester, skal det innhentes skriftlig godkjennelse fra den annen part på forhånd.

**16. Varighet**

Avtalen gjelder fra den er underskrevet av begge parter. Ved endringer i virksomhet som påvirker opplysningene gitt i vedlegg 2, eller ved at en av partene krever det, skal Nummeropplysningstilbyder innen én (1) måned levere oppdatert vedlegg 2 som godkjennes av <telkoleverandør>. En oppsigelse av avtalen som ikke skyldes mangel i formål, feil bruksområde eller andre mislighold skal skje med minimum én (1) måneds skriftlig varsel.

**17. Tvisteløsning og lovvalg**

Avtalen er underlagt og skal tolkes i samsvar med norsk lov. Dersom det oppstår uenighet mellom partene om tolkningen eller gjennomføringen av avtalen, skal dette forsøkes løst ved forhandlinger. Fører slike forhandlinger ikke frem innen

én (1) måned, kan hver av partene forlange tvisten avgjort med endelig virkning ved de alminnelige domstoler. Avtalt verneting er Oslo tingrett.

Pågående eller forestående forhandlinger, herunder dersom spørsmålet er brakt inn for Nkom, er ikke til hinder for domstolsbehandling av saken.

**18. Varsling og kontaktpersoner**

Partene plikter, uten ugrunnet opphold, å underrette hverandre om forhold de bør forstå er av betydning for den annen part.

Hver av partene plikter å utpeke én kontaktperson for tekniske forhold og én for kontraktsmessige forhold og skriftlig meddele den annen part kontaktdetaljer. Plikten omfatter også enhver endring i dette.

For å sikre tilgang skal også IP-adresse som vil bli benyttet til å hente opplysninger oppgis.

Kontaktinformasjon er oppført i Vedlegg 3.

Denne Avtale er utferdiget i 2 eksemplarer. Partene beholder ett eksemplar hver.

STED, den DD.MM.ÅÅÅÅ

For tilbyder av telefontjeneste: For nummeropplysningstilbyder:

\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Navn Navn

Stilling Stilling

<telkoleverandør> <Firmanavn>

Vedlegg 1 Format og felter i nummeropplysningsinformasjonen

Vedlegg 2 Sjekkliste for nummeropplysningstilbyders dokumentasjon

Vedlegg 3 Kontaktpersoner

Vedlegg 4 Endringsprotokoll